Kaproere samlede penge ind til roklubben Ægir ved event i Aalborg.

Der er basis for ømme arme for 20 kaproere, som i 24 timer holdt en romaskine i gang på Gammeltorv i Aalborg. Lørdag formiddag gik roerne i gang. Målet var at ro i alt 360 kilometer. Formålet med arrangementet var at samle penge ind til klubkassen – og der er masser at bruge pengene på. - Målet er, at sæsonen 2019 bliver lige så god som sæsonen 2017 med en DM guldmedalje og 2018 med hele tre udtagelser til VM. Til sådanne præstationer skal der bruges det bedste materiel, der kan købes for penge, lyder det fra Dorte Jakobsen, der er formand for Roklubben Ægir. Det lykkedes roerne ved 24-times-eventet at nå målet. 363 kilometer blev det til – og det betyder 20.000 kroner til klubkassen, som kommer fra sponsorer, roerne selv har taget kontakt til. - Vores kaproere har virkelig brugt deres netværk. Der er gjort en stor indsats fra kaproernes side. 20.000 kroner er guld værd. Pengene kan give nogle gode ringe i vandet, siger Dorte Jakobsen. Se her, hvordan det gik, da de sidste tag blev taget på romaskinen: